आउटर कालोनियों में पुलिस ने दी एक बार फिर दबिश

रायपुर : शहर के आउटरों में स्थिति कालोनियों में बिना पुलिस को सूचना दिए किराय के मकान में रहने वाले लोग अब तक पुलिस की चेतावनी को नजर अंदाज कर रहे हैं. ऐसे में पुलिस ने एक बार फिर अभियान चलाकर ऐसे लोगों के खिलाफ कार्रवाई शुरू कर दी है.

इसी कड़ी में रविवार को सुबह शहर के अलग अलग आउटर में स्थिति कालोनियों में पुलिस ने औचक दबिश देकर जांच पड़ताल की. पुलिस की टीम ने मुजगहन थाना क्षेत्र में स्थिति कालोनियों में दबिश दी इसके अलावा कई अन्य क्षेत्रों की कालोनियों में पहुंचकर पुलिस ने जांच पड़ताल की है.

पुलिस टीम ने इस दौरान एक हजार से अधिक लोगों के किराएनामे सहित अन्य दस्तावेजों की जांच की. पुलिस जांच में तीन दर्जन से अधिक संदिग्ध भी पकड़ाए हैं जिन्हें थाने लाकर पूछताछ की जा रही है.

पुलिस अधिकारीयों के मुताबिक इस जांच के लिए अलग अलग टीमों का गठन किया गया था जिन्होंने दबिश देकर जांच पड़ताल की है. गौरतलब है कि इससे पहले भी राजधानी पुलिस ने इस तरह का अभियान चलाकर कार्रवाई की है लेकिन उसके बाद भी पुलिस की समझाइश को नजरअंदाज करके कुछ लोग बिना सूचना दिए किराए के मकानों में रह रहे थे.>